IMF หั่นคาดการณ์เศรษฐกิจโลก-สหรัฐในปีนี้ เหตุศก.จีนชะลอตัว
IMF หั่นคาดการณ์เศรษฐกิจโลก-สหรัฐในปีนี้ เหตุศก.จีนชะลอตัว
19 ม.ค. 2559

กองทุนการเงินระหว่างประเทศ (IMF) ประกาศปรับลดคาดการณ์การขยายตัวของเศรษฐกิจโลก และสหรัฐในปีนี้ จากการประเมินก่อนหน้านี้ในเดือน ต.ค. 58 โดยระบุถึงการชะลอตัวของเศรษฐกิจในตลาดเกิดใหม่ เช่น จีน
ทั้งนี้ ในรายงานแนวโน้มเศรษฐกิจโลก (WEO) นั้น IMF ระบุว่า เศรษฐกิจโลกจะขยายตัว 3.4% ในปีนี้ ลดลง 0.2% จากที่คาดการณ์ก่อนหน้านี้ หลังจากที่มีการเติบโต 3.1% ในปีที่แล้ว นอกจากนี้ IMF คาดเศรษฐกิจโลกจะขยายตัว 3.6% ในปี 60 ลดลง 0.2% จากคาดการณ์ครั้งก่อน
ขณะเดียวกัน IMF ยังระบุว่า เศรษฐกิจสหรัฐจะขยายตัว 2.6% ทั้งในปี 59 และปี 60 ลดลง 0.2% จากการคาดการณ์ก่อนหน้านี้ ส่วนในปี 58 เศรษฐกิจสหรัฐมีการเติบโต 2.5%
IMF คาดการณ์ว่า เศรษฐกิจจีนจะขยายตัว 6.3% ในปี 59 และ 6% ในปี 60 โดยไม่เปลี่ยนแปลงจากการคาดการณ์ก่อนหน้านี้ ขณะที่ในปี 58 เศรษฐกิจจีนขยายตัว 6.9%
ขณะที่เศรษฐกิจญี่ปุ่นคาดจะขยายตัว 1.0% ในปี 59 ไม่เปลี่ยนแปลงจากการคาดการณ์ครั้งก่อน และขยายตัว 0.3% ในปี 60 ลดลง 0.1% จากคาดการณ์ก่อนหน้านี้ ส่วนในปี 58 ญี่ปุ่นมีการขยายตัว 0.6%
นอกจากนี้ IMF คาดการณ์ว่า เศรษฐกิจของประเทศตลาดเกิดใหม่และกำลังพัฒนาจะขยายตัว 4.3% ในปี 59 และ 4.7% ในปี 60 ขณะที่เติบโต 4.0% ในปี 58 โดยการคาดการณ์การขยายตัวในปี 59 และ 60 ต่างก็ปรับลดลง 0.2% จากคาดการณ์ก่อนหน้านี้